**ΜΑΝΤΙΝΑΔΑ**

Οι Κρητικοί λογοτέχνες, ποιητές, μαντιναδόροι, έχουν την εύνοια μιας μοναδικής εξαιρετικής μοίρας. Έχουν στη διάθεση τους μια μοναδικά ευλύγιστη, εκφραστική, δυναμική και άρα ποιητική γλώσσα. Η **μαντινάδα** είναι ένα ξεχωριστό ποιητικό είδος, γνωστό και σε άλλες ελληνικές περιοχές κυρίως του νησιωτικού χώρου. Στην Κρήτη, ακόμη και σήμερα παρουσιάζει ιδιαίτερη άνθηση και θα λέγαμε πως, αποτελεί ένα από τα σημαντικότερα μέσα καλλιτεχνικής έκφρασης του κρητικού λαού. Η μαντινάδα εκφράζει την αγάπη, τη χαρά, τον πόνο, την αγωνία, τον καημό, τη νοσταλγία, τη λαχτάρα, το φόβο, τη συγκίνηση και κάθε συναίσθημα, είτε αλληγορικά είτε κυριολεκτικά. Κάθε στίχος κρύβει μέσα του μουσική, είναι ο ίδιος ένας μουσικός κώδικας που ξεσηκώνει και συγκινεί. Οι μαντινάδες είναι ένα κομμάτι της Κρήτης, μια αστείρευτη πηγή αναμνήσεων και μέσα τους καθρεπτίζεται ολοκάθαρα η λαϊκή κρητική ψυχή.

**ΕΤΥΜΟΛΟΓΙΑ ΤΗΣ ΛΕΞΗΣ:**

Η λέξη **μαντινάδα** προέρχεται ετυμολογικά από τα «μαντεύω, μαντεύομαι» εξ’ ου και μάντης, μαντείο…επειδή το ποίημα - μαντινάδα , περιέχει χρησμό ή προμήνυμα, έκφραση απόκρισης, προαίσθημα, συναίσθημα κ.λ.π. Ο χρησμός και η προφητεία, είναι κατά βάση συναίσθημα. Εκφράζεται, δηλαδή, ανάλογα με το τι αισθανόμαστε. Έτσι και η μαντινάδα εκφράζει την ψυχική μας κατάσταση. Αρκεί να σκεφτούμε πως οι μαντινάδες, σχεδόν ποτέ, δεν προφέρουν τα ονόματα εκείνων στους οποίους απευθύνονται και προσπαθούμε να τα εξακριβώσουμε μάλλον με μια περίπου «μαντική τέχνη».

**ΙΣΤΟΡΙΑ ΤΗΣ ΜΑΝΤΙΝΑΔΑΣ:**

Σύμφωνα με τον Στράβωνα ( Γεωγραφικά I, IV ), ο Kρητικός μάντης Επιμενίδης (6ος π.Χ. αι.) έγραφε τους χρησμούς του σε ποίηση, έπη. Ο Παυσανίας (Αττικά, 34) αναφέρει πως στο μαντείο του Αμφιάραου, κοντά στον Ωρωπό, υπήρχε ένας Κρητικός με το όνομα Ιοφών, από την Κνωσό, που τους χρησμούς των εξηγητών τους έλεγε με εξάμετρους στίχους. Σύμφωνα με το Διόδωρο Σικελιώτη (Ιστορική βιβλιοθήκη 5, 74-76 ) ….η ποίηση και η μουσική ξεκίνησαν από την Κρήτη και είναι στο αίμα των Κρητικών από τη Μινωική εποχή.

**Η δομή και η αισθητική της μαντινάδας**

Ανάμεσα στα είδη της λαϊκής ποίησης αυτό που παρουσιάζει τη μεγαλύτερη προσαρμοστικότητα στις νέες διαφοροποιημένες συνθήκες κα ταυτόχρονα την αδιάσπαστη συνέχεια της παράδοσης είναι η μαντινάδα, το δημοτικό δίστιχο, είδος με πανελλήνια διάδοση αλλά με ιδιαίτερη επίδοση σε ορισμένες περιοχές, όπως η Κρήτη, η Κύπρος, η νησιώτικη Ελλάδα και η Θράκη.

Η μαντινάδα δε συνδέεται με μια εξειδικευμένη τελετουργία, όπως συμβαίνει λ.χ. με τα μοιρολόγια ή με τα τραγούδια του γάμου· ούτε με μα ορισμένη επαγγελματική κατηγορία, όπως λ.χ. οι οργανοπαίχτες. Οι οργανοπαίχτες αποτελούν αναμφίβολα βασικούς αλλά όχι αποκλειστικούς φορείς καλλιέργειας του είδους. Η μαντινάδα αποτελεί μια καθολική εκφραστική φόρμα, με την οποία εκδηλώνεται η ποιητική διάθεση του λαού. Καλύπτει όλες τις εκδηλώσεις της ζωής και παρουσιάζει μια αξιοθαύμαστη ευελιξία που εκδηλώνεται με τη συνεχή επέκταση της σε νέες θεματικές. Γι αυτό δε μπορεί κανείς να ορίσει τη μαντινάδα από τη θεματική της. Γιατί, κυριολεκτικά, δεν υπάρχει θεματικό πεδίο, που να είναι απρόσιτο στη μαντινάδα όπως θα δούμε. Προσφέρεται τόσο για την έκφραση ατομικών συναισθημάτων (λ.χ. ερωτικές μαντινάδες) όσο και για την έκφραση συλλογικών βιωμάτων (γνωμικές, ηρωικές, ιστορικές κ.λπ.)· τόσο για τη διαπροσωπική επικοινωνία (ερωτικοί διάλογοι, παράπονα, πείσματα, πειράγματα, μαντιναδομαχίες) όσο και για τις κοινωνικές τελετουργίες (γάμους, βαφτίσια, πανηγύρια, γλέντια). Ο τρόπος που τραγουδιέται είναι διαλογικός· εκφωνεί ο τραγουδιστής μια μελωδική φράση, επαναλαμβάνουν εν χορώ οι συνδαιτημόνες. Στη τάξη του γλεντιού οι μαντινάδες εναλλάσσονται με τα τραγούδια της τάβλας.

Η διαλογικότητα είναι συστατικό στοιχείο της τελετουργικής μαντινάδας, που συνοδεύει εκφράσεις της εθιμικής ζωής. Μαντινάδες του χορού, του γλεντιού, του γάμου, της βάφτισης, της εργασίας λειτουργούν κατά το σχήμα: πρόκληση-απάντηση. Σ' αυτό το πλαίσιο υπάρχουν μαντινάδες στερεότυπες και μαντινάδες ευρηματικές:

**- Χίλια καλώς το βρήκαμε του φίλου μας το σπίτι,**

**απού ‘χει τον αυγερινό και τον αποσπερίτη.**

**Κι εσείς καλώς ορίσετε, χίλια και δυο χιλιάδες**

**ο κάμπος με τα λούλουδα και με τσι πρασινάδες.**

Η μαντινάδα εμφανίζεται ως ουσιώδες συστατικό της συλλογικής ζωής, η οποία, για να λειτουργήσει, απαιτεί την ενεργή και δημιουργική συμμετοχή των μελών της. Το κοινωνικό μοντέλο που προϋποθέτει η χρήση της μαντινάδας είναι λοιπόν ένα μοντέλο συμμετοχικό, μιας κοινωνίας που επιφυλάσσει στα μέλη της ένα ρόλο δημιουργικό· όχι τον παθητικό ρόλο του καταναλωτή-τηλεθεατή που η σύγχρονη αστική κοινωνία, στη φάση της παγκοσμιοποίησης, επιφυλάσσει στα μέλη της.

Από την άποψη της τεχνοτροπίας, η μαντινάδα, όπως κάθε παραδο­σιακή ομαδική έκφραση, είναι ως ένα βαθμό μια τέχνη στερεότυπη.

Βασίζεται σε μια ολόκληρη σειρά από συμβάσεις και κοινούς τό­πους, όπως τα τυπικά και ισότιμα μοτίβα, οι λογότυποι, οι εισαγωγικοί ή με­ταβατικοί στίχοι-κλισέ, οι φόρμες παραστατικής έντασης, οι τύποι αφηγημα­τικής και αρχιτεκτονικής οργάνωσης, το εικονοπλαστικό και συμβολικό σύ­στημα, η παραδοσιακή στιχουργία και μουσική. Αυτός ο πλούτος των εκ­φραστικών μέσων, αποκρυσταλλωμένος από μια μακρά προφορική παράδο­ση σε στερεότυπα σχήματα μεγάλης -αισθητικής και ψυχολογικής- ευστοχί­ας, ορίζει τον αρχαϊκό χαρακτήρα και την αυστηρή τεχνική στην οποία υπό­κειται η δημιουργία του ελληνικού δημοτικού τραγουδιού από τη βυζαντινή εποχή μέχρι σήμερα.

Ένας αδαής, με γνώμονα τα κριτήρια της προσωπικής ποίησης, θα μπορούσε να θεωρήσει αυτά τα χαρακτηριστικά ως ένδειξη ατεχνίας και αι­σθητικής απορίας.

Ωστόσο αυτά ακριβώς τα χαρακτηριστικά αποτελούν τη σφραγίδα της γνησιότητας· και δεν είναι διόλου δείγμα αδυναμίας. Απεναντίας, οι χρή­στες, ενσωματώνοντας φόρμες επεξεργασμένες από μια πολύ μακρά παρά­δοση, επομένως φόρμες μεγάλης αισθητικής δραστικότητας, πρώτ’ απ' όλα "σπουδάζουν" μέσ’ απ’ αυτές τον αισθητικό κανόνα της κοινότητας· δεύτε­ρο, έχουν τη δυνατότητα, συνδυάζοντας το κοινόχρηστο υλικό, να δημιουργήσουν μαντινάδες προσαρμοσμένες στην περίσταση, δηλ. ν' ανταποκριθούν στην ανάγκη της στιγμής· τρίτο, καταφέρνουν να εξασφαλίσουν ένα ορισμέ­νο αισθητικά αποδεκτό επίπεδο ποιητικής έκφρασης, οικείο στο δέκτη και εύκολα προσλήψιμο. Η τεχνική αυτή, που συνιστά ένα συνδυασμό μίμησης και πρωτοτυπίας, διευκολύνει τη μνημοτεχνική οικείωση της παράδοσης και ενθαρρύνει τη συμμετοχή κάθε μέλους της κοινωνίας, έστω κι αν δεν έχει -ή δεν έχει ακόμη- αποκτήσει ιδιαίτερες ικανότητες στην ποιητική σύνθεση.

Έτσι λ.χ. η παράδοση προσφέρει στερεότυπους εναρκτικούς στίχους, από σημασιακή άποψη συμβατικούς, ώστε να είναι προσαρμόσιμοι στα πιο διαφορετικά περιεχόμενα. Τέτοιους εναρκτικούς στίχους έχει στη διάθεση του ο χρήστης για να πετύχει την αναγκαία ομοιοκαταληξία με το 2ο στίχο, όπου θ’ αναπτύξει το θέμα:

**- Μια μαντινάδα θε να πω απάνω στο κεράσι,**

**να ζήσει η νύφη κι γαμπρός, να ζήσει να γεράσει.**

**- Μια μαντινάδα θε να πω απάνω στο λεμόνι,**

**να ζήσει ο νεοφώτιστος και η παρέα όλη.**

Ανάλογα προσφέρονται και στερεότυποι στίχοι γνωμικού χαρακτή­ρα, που μπορούν ν' αποτελέσουν έναν πρώτον όρο σύγκρισης και να φτιά­ξουν, μαζί με το 2ο στίχο, ένα σχήμα συμβατικής παρομοίωσης:

**- Με τον αέρα πέφτουνε τσ' αμυγδαλιάς τα φύλλα,**

**λιγόστεψε μου τσι μαθιές, κι εξέβγαλές με, σκύλα**.

Το σχήμα της παρομοίωσης, με ανάπτυξη του 2ου όρου σύγκρισης στον 1ο στίχο και του 1ου όρου στο 2ο στίχο, είναι ένα συνηθισμένο σχήμα οργάνωσης των περιεχομένων της μαντινάδας:

**- Ως είν’ ο ουρανός ψηλά κι η γης θεμελιωμένη,**

**έτσά ‘ναι κι η γι’ αγάπη μου σε σένα μπιστεμένη**.

Η συνήθεια της χρήσης στερεότυπων εναρκτικών στίχων, από μνημοτεχνική βοήθεια μεταβάλλεται σε επίδειξη δεξιοτεχνίας: δυνατότητα να φτιάχνεις διαφορετικές μαντινάδες χρησιμοποιώντας τον ίδιο λογότυπο στην αρχή:

**- Στην πόρτα τση παράδεισος εκειά σε θέλω να 'σαι,**

**να λέω ’γώ τα πάθη μου κι εσύ ν' απηλογάσαι.**

**- Στην πόρτα τση παράδεισος εκειά θα σ’ ανιμένω**

**κι α δε σε δώ να μπεις κι εσύ μούδε κι εγώ δεν μπαίνω**.

Χαρακτηριστικά για την τεχνική της μαντινάδας, όπως δείχνουν και τα παραδείγματα, είναι τα έτοιμα ημιστίχια, που μπορούν να ταιριάσουν με τα πιο διαφορετικά συμφραζόμενα. Πρόκειται συνήθως για ιαμβικούς οκτα­σύλλαβους, πρώτα ημιστίχια 15συλλάβου, που χρησιμεύουν για υλικό αυτοσχεδιασμού:

**- Απόψε σ’ ονειρεύτηκα κι αγκάλιασα τα ρούχα.**

**Κρίμας τον ύπνο πού 'χασα και τη χαράν απού ‘χα.**

**- Απόψε σ’ ονειρεύτηκα, χαρώ το τ’ όνειρο μου,**

**πως είχες τα χεράκια σου καδένα στο λαιμό μου.**

 Η στιχουργική φόρμα της μαντινάδας είναι -καθώς ξέρομε- δυο ιαμ­βικοί 15σύλλαβοι με ζευγαρωτή ομοιοκαταληξία. Έτσι, η σύνθεση της μα­ντινάδας συνδέεται με ορισμένους βασικούς κανόνες που διέπουν τη μορφο­λογία του διστίχου και αφορούν τη σχέση της μετρικής μορφής με το νοημα­τικό περιεχόμενο του στίχου. Προκαταρκτικά επισημαίνουμε ότι ο δεκαπε­ντασύλλαβος είναι ο μεγαλύτερος στίχος που χρησιμοποιεί ο λαός στα τρα­γούδια του και αντιστοιχεί περίπου στα όρια μιας ανθρώπινης αναπνοής. Ο ιαμβικός ρυθμός βρίσκεται πολύ κοντά στο ρυθμικό κυμάτισμα της ελληνι­κής προφορικής γλώσσας[[7]](http://www.eks-ik.eu/dimosieyseis-ekdoseis/arthra-meletes/34-i-kritiki-mantinada-i-domi-i-aisthitiki-kai-i-thematologia-tis#_ftn7). Είναι λοιπόν φυσικό ο ιαμβικός δεκαπεντασύλ­λαβος να αντιστοιχεί προς την έκταση μιας συνηθισμένης φράσης με ολοκληρωμένο νόημα. Πράγματι, κάθε στίχος ταυτίζεται στο δημοτικό τραγούδι με μια μικρή περίοδο λόγου, που μπορεί να αποτελείται από μια, δυο ή και περισσότερες προτάσεις, κύριες και δευτερεύουσες. Ο διασκελισμός του νο­ήματος από τον ένα στίχο στον άλλο (μετρικός διασκελισμός) είναι αδιανόη­τος για το λαϊκό αισθητήριο. Αυτή η απόλυτη αντιστοιχία ανάμεσα στο νόη­μα και στη μετρική μορφή ονομάζεται "νόμος της ισομετρίας" και εκφράζει το αίσθημα αυστηρής ισορροπίας και συμμετρίας που διέπει τη λαϊκή ποίη­ση. Παραδείγματα:

**- Να σε χαρώ όντεν έρχεσαι ‘που το νερό δρωμένη**

**και είσαι του ήλιου κόκκινη και του φιλιού γραμμένη.**

**- Δεν έχει η αγάπη σύνορα, δεν τήνε πιάνει νόμος,**

**όπου περάσει και διαβεί είν’ ανοιχτός ο δρόμος.**

Οι εξαιρέσεις απ’ αυτό τον κανόνα, που θα μπορούσε κανείς να επι­σημάνει, είναι φαινομενικές. Συμβαίνει δηλαδή πολλές φορές κάποιο συντα­κτικό μέλος (υποκείμενο, αντικείμενο, προσδιορισμός, δευτερεύουσα πρότα­ση) να ξεχωρίζει και να αναπτύσσεται καλύπτοντας ένα ιδιαίτερο στίχο. Σ' αυτές τις περιπτώσεις η αυτόνομη ανάπτυξη του μέλους είναι τέτοια που να δημιουργείται ένας στίχος με σχετική νοηματική ανεξαρτησία, χωρίς από την άλλη να διασπάται η ενότητα της φράσης, που ολοκληρώνεται στα ευρύτερα πλαίσια του διστίχου. Ο φαινομενικός αυτός διασκελισμός υπηρετεί πάντοτε ένα συγκεκριμένο αισθητικό στόχο: την απομόνωση και προβολή ενός σημα­ντικού στοιχείου από το νόημα της φράσης:

**- Χίλια καλώς το βρήκαμε του φίλου μας το σπίτι,**

**απού ‘χει τον αυγερινό και τον αποσπερίτη.**

**- Να πας να πεις τση μάνας σου, να κάμει κι άλλη γέννα**

**να κάψει κι αλλωνώ καρδιές, ως έκαψε κι εμένα.**

 Ο νόμος της ισομετρίας εφαρμόζεται σε μεγάλο βαθμό και στο εσω­τερικό του στίχου, ανάμεσα στα ημιστίχια, από τα οποία το καθένα έχει μια σχετική αυτονομία νοήματος:

**- Με τον αέρα σου πετώ, με το κορμί σου στέκω,**

**με τη ζωή σου πορπατώ και με το φως σου βλέπω.**

Η κατανομή του νοήματος μέσα στο στίχο σχετίζεται άμεσα με τη μορφολογία του δεκαπεντασύλλαβου, δηλ. με το χώρισμα σε ημιστίχια, την έκταση των ημιστιχίων και με τη σχέση ανάμεσα τους. Η παράδοση διαμόρφωσε τυπικά εκφραστικά ζεύγη, ταυτολογικά, αναλογικά, αντιθετικά, συγγενικά, που κατανέμονται συνήθως στα δύο ημιστίχια και χρησιμεύουν για την κλιμάκωση του νοήματος και το ισοζύγισμα του στίχου. Τέτοια ζεύγη, που τα συναντούμε προπάντων στα αυτοσχέδια δίστιχα, είναι τα ακόλουθα: μάτια-φρύδια, χείλη-μάτια, μέση-κορμί, ουρανός-γη, βράδυ-πρωί, χαίρομαι-κλαίω, φίλοι-οχτροί, δέντρο-καρπός, κ.τ.ό.

**- Δεν είδα μάθια όμορφα, φρύδια καμαρωμένα**

**- Αυτά τα φρύδια τα σμιχτά, τα ζαχαρένια μάθια**

**- Τα δυό μου χείλη μη ρωτάς, τα δυό μου μάθια ρώτα**

Μια άλλη τεχνική, χαρακτηριστική της μαντινάδας, είναι ο ισομετρικός παραλληλισμός: εκφράσεις σημασιακά ισοδύναμες ή ταυτόσημες κατανέμονται στα δύο ημιστίχια και συνθέτουν φόρμες παραστατικής έντασης και αυστηρής συμμετρίας:

**- Ο πόνος σού ήταν πόνος μου, τα δυό ‘χαμ’ έναν πόνο**

**- Ο χωρισμός είναι πληγή, μες στην καρδιά μαχαίρι**

**- Εις την πληγή άλλη πληγή, στον πόνο άλλο πόνο**

Ένας άλλος, συνήθης τρόπος οργάνωσης είναι η αντιθετική ή αντιφατική συνάρτηση:

* **Όντεν περάσω και σε δω στην πόρτα ακουμπισμένη**

**τα δυό μου πόδια παν’ ομπρός κι ο νούς μου πίσω μένει**.

Η μαντινάδα πολύ συχνά οργανώνεται με βάση τη διπλή ή τριπλή κλιμάκωση της έντασης:

**Ο έρωντας εις την αρχή σφυρίζει πιπιρίζει,**

**μα σα ριζώσει στην καρδιά σαν το σπαθί θερίζει.**

 Κάποτε η κλιμάκωση αναπτύσσεται σε περισσότερα μέλη, σπάζο­ντας τον κανόνα της συμμετρίας:

**- Δεν κάθομαι, δεν πορπατώ, δε στέκω, δεν κοιμούμαι**

**δεν παίρνω μιαν αναπνοή δίχως να σου θυμούμαι.**

 Η υπερβολή των αισθημάτων και του πάθους είναι ένα χαρακτηριστικό της ερωτικής μαντινάδας, ιδιαίτερα σε ορισμένες πεδινές και ημιορεινές περιοχές της Κισάμου, της Κυδωνιάς, του Μεραμπέλου και της Σητείας όπου περισσεύει η διονυσιακή ροπή, η οποία τροφοδοτεί υπερθετικές διατυπώσεις μεγάλης εκφραστικής τόλμης:

**- Πάνω στα όρη στα βουνά φωθιά θα πάω ν’ άψω,**

**να βάλω τ’ άτυχο κορμί για σένα να το κάψω.**

 Εδώ πλέον βρισκόμαστε στη σφαίρα της πρωτότυπης δημιουργίας που υπερβαίνει όλες τις συμβάσεις και τα στερεότυπα της παράδοσης. Κάτω απ’ αυτές τις ιδιάζουσες συνθήκες, η μαντινάδα γίνεται πεδίο άσκησης εκφραστικής δεξιοτεχνίας. Μια εκδήλωση δεξιοτεχνίας είναι η συμπύκνωση σε δύο στίχους, μιας ολόκληρης μικρής ιστορίας:

**Φεγγάρι, πού ‘σουνε παρόν όντε μ’ αποχαιρέτα,**

**εγρίκας ίντα μού ‘λεγε. Τ' αλλού που βρήκε, πέ τα.**

**Ο χωρισμός σου μ’  έφερε στα πρόθυρα τση τρέλας**

**και μού ‘πανε πως τό ‘μαθες’ κι αντί να κλαις, εγέλας**.

Ωστόσο, η ευρηματική αυτή ελευθερία δεν μπορεί να θεωρηθεί πα­ραβίαση των αρχών της μαντινάδας, γιατί το είδος αυτό, τελετουργικό ως προς ορισμένες κοινωνικές λειτουργίες, αλλά και αυτοσχεδιαστικό ως προς άλλες, συμπεριλαμβάνει εξίσου μέσα στο πνεύμα του, την επίδειξη πρωτοτυ­πίας:

**- Οι μαντινάδες θέλουνε άθρωπο να κατέχει**

**και γλώσσα να τσι πελεκά και νου να τσι ξετρέχει.**

 Εκεί όπου το πνεύμα του αυτοσχεδιασμού θριαμβεύει είναι οι "μαντιναδομαχίες" ή "φιλικά τσακώματα", μια πολύ παλιά συνήθεια, που γεμίζει τις ώρες σε μακρόσυρτα τελετουργικά γλέντια. Ο χαρακτήρας αυτών των δημόσιων ποιητικών διαγωνισμών μπορεί να είναι πειρακτικός ή επαινετικός και κάθε έμμετρη απάντηση αντλεί τη θεματική της από κείνη στην οποία επιχειρεί ν’ απαντήσει. Νικητής αναδείχνεται εκείνος που "θ’ αποστομώσει" τον άλλο. Κι αυτό συνήθως συνδυάζεται με πρωτότυπες κι ευρηματικές μαντινάδες, στις οποίες είναι δύσκολο ν' απαντήσει κανείς με το έτοιμο υλικό που του προσφέρει η παράδοση. Η συνήθεια αυτή συνιστά ένα φροντιστήριο πνευματικής ευστροφίας και ευρηματικότητας. Κάθε παρέκκλιση απ’ αυτόν τον κανόνα, κριτικάρεται με δηκτικότητα και χιούμορ:

**- Αυτήνηνιά ‘πες κι ύστερα, αυτήνηνιά ‘πες πάλι,**

**και θα θαρρούν οι κοπελιές πως δεν κατέχεις άλλη.**

**- Τσι μαντινάδες απού λες τσί ‘λεγε κι ο παππούς μου,**

**μα κείνες απού λέω γώ, τσι βγάνω από το νού μου.**

Ωστόσο η ευρηματικότητα αναπτύσσεται εξίσου καλά πάνω σε δοσμένα θέματα, εναρκτικά ημιστίχια ή λογότυπους. Στην περίπτωση αυτή, η πρωτοτυπία έγκειται στις ανεξάντλητες θεματικές παραλλαγές του αρχικού κοινού θέματος:

**- Αγάπη κάστρα καταλεί, μπεντένια ρίχνει κάτου,**

**και παλικάρια του σπαθιού τα ρίχνει του θανάτου.**

**- Αγάπη κάστρα καταλεί και τα θεριά μερώνει**

**κι εγώ την έχω στην καρδιά, πώς δε με θανατώνει!**

 Το ανάλογο ισχύει με το "σαρανταμαντίνιαδο" ή τα "εκατόλογα". Οι συνδαιτημόνες προκαλούν τον τραγουδιστή εκφέροντας έναν-ένα τους αρμούς, από το 1 έως το 40 ή, κατά περίπτωση, ως το 100. Ο τραγουδιστής ανταποκρίνεται με μαντινάδες που εμπεριέχουν τον αριθμό αυτό, κ.ο.κ.

**Ένα.    - Ένα θ’ αρχίξω να σου πω με το δικό μου στόμα·**

**τα δυο βυζιά του κόρφου σου, δόμου κι εμένα τό ‘να.**

**Δύο.    - Δυο μάθια-ν-έχεις, κοπελιά, και δυο βυζιά στον κόρφο,**

**καλύτερα μυρίζουνε κι απ’ τον ακράτο μόσκο.**

**Τρία.   - Τρία 'ν' τα φύλλα της καρδιάς που μού ‘χεις μαραμένα,**

**και τ’ άλλα δυο μού τ’ άφηκες κι εκείνα κεντημένα.**

**(Μ. Λιουδάκη, 318.19Α΄)**

 Υπάρχει μια κατηγορία μαντινάδες που ξεχωρίζουν για τους απροσδόκητα πυκνούς συνδυασμούς λεκτικών σχημάτων: παρηχητικές επαναλήψεις, λογοπαίγνια, συμμετρικές και αντισυμμετρικές αντιθέσεις, αντιφατικές εκφράσεις και κλιμακώσεις παραστατικής έντασης:

**- Αλλά ‘λεγες κι άλλά ‘κανες κι άλλά ‘πες κι άλλα κάνεις,**

**άλλα λογιάζεις κι άλλα λες κι άλλα στο νου σου βάνεις.**

**- Ανάθεμα σε ‘σέ κι εμέ και πάλι εμέ κι εσένα**

**και πάλι σένα μοναχή και μή κακό σ’ εμένα.**

Τα περίτεχνα αυτά εκφραστικά σχήματα βασίζονται στην αρχή του ισομορφισμού σημαινόντων και σημαινόμενων, που ευνοεί την ηχητική και ρυθμική ζωγραφική και συμβολισμό, τα οποία δημιουργούν επάλληλες συνδηλωτικές φορτίσεις και προσδίδουν στο ποιητικό μήνυμα τη μέγιστη δυνατή δραστικότητα. Η δραστικότητα βασίζεται στην κατασκευή του μηνύματος, που με την "υλικότητά" του πλήττει ταυτόχρονα και ισόρροπα τη νόηση, το συναίσθημα και τις αισθήσεις, προκαλώντας σύνθετα ερεθίσματα στο δέκτη, αισθητηριακά και ψυχοδιανοητικά. Τα σύνθετα αυτά ερεθίσματα, με τη ρυθ­μιστική παρέμβαση του νευρικού συστήματος (του "μεγάλου συμπαθητι­κού") ασκούν μια λειτουργία εναρμόνισης όλων των λειτουργιών του ανθρώπου, βιολογικών-ψυχικών-νοητικών, από την οποία απορρέει εκείνη η ψυχοσωματική ευφορία, που ονομάστηκε "κάθαρση" ή "αισθητική απόλαυση".

Τέτοιες αισθητικές κορυφώσεις φαίνονται απίστευτες για λαϊκή προφορική λογοτεχνία· και θα μπορούσε εύλογα να αμφισβητηθεί η αυθεντικό­τητα τους, αν δεν ανήκαν σε μια ποιητική παράδοση χιλίων και πάνω χρόνων -ως είδος με τη σημερινή ομοιοκατάληκτη μορφή, πέντε τουλάχιστον αιώ­νων- που έχει συσσωρεύσει πολλών γενεών ευαισθησία, αισθητική πείρα και λαϊκή σοφία. Κι έτσι, στα πλαίσια της παραδοσιακής κοινωνίας, γίνεται ένα μοναδικό σχολείο γλωσσικής και αισθητικής καλλιέργειας.

**Η θεματολογία της μαντινάδας**

Στην παραδοσιακή εκδοχή της, η μαντινάδα κάλυψε ολόκληρο τον ορίζοντα της αντίστοιχης αγροτοκτηνοτροφικής κοινωνίας. Από την άποψη της κοινωνικής της λειτουργίας, ανέπτυξε την κατάλληλη θεματική για τα γλέντια και τους χορούς· για τις κοινωνικές τελετουργίες όπως η βάφτιση, ο γάμος και τα εποχικά τραγούδια (κλήδονας, κάλαντα)· για τις διάφορες αγροτικές και κτηνοτροφικές εργασίες.

Από την άποψη της θεματικής, η παράδοση ανέδειξε ποικίλες κατηγορίες: μαντινάδες ερωτικές ή "της αγάπης" (με πολλές υποδιαιρέσεις όπως τα παινέματα της ομορφιάς, οι καημοί και τα βάσανα της αγάπης, οι μαντινάδες του χωρισμού, όρκοι, πείσματα, ευχές, κατάρες κλπ.), μαντινάδες της ξεφάντωσης, του χορού, ηρωικές, ιστορικές, της ξενιτιάς, γνωμικές, σατιρικές, ευτράπελες, "βωμολοχικές".

Ωστόσο, καθώς οι συνθήκες μεταβάλλονται και διευρύνεται ο ορίζοντας της εμπειρίας των αγροτοκτηνοτροφικών κοινοτήτων, η θεματολογία της μαντινάδας διευρύνεται αντίστοιχα, καλύπτοντας καινούριες γνωστικές περιοχές και διαμορφώνοντας νέες θεματικές κατηγορίες. Με την αστικοποίηση των αγροτικών πληθυσμών και την ενσωμάτωση της δημοτικής μουσικής στην αστική διασκέδαση, η μαντινάδα αποδείχτηκε η πιο δυναμική έκφραση της δημοτικής παράδοσης, καθώς κάλυψε με πληρότητα ολόκληρη την κλίμακα από τον ορίζοντα του παραδοσιακού χωρικού ως τον ορίζοντα των νεοαστικών στρωμάτων, μεταφέροντας έτσι την αισθητική παράδοση αλλά και τα αξιολογικά κριτήρια του λαϊκού πολιτισμού της υπαίθρου σ’ ολόκληρη την ελληνική κοινωνία.

Υπάρχουν καινούριες ή ανανεωμένες θεματικές κατηγορίες Είναι α) οι ιστορικές ή ηρωικές μαντινάδες, που καλύπτουν όλες περίπου τις σημαντικές ιστορικές περιπέτειες του 20ού αιώνα, από τους αγώνες των Κρητικών για την απελευθέρωση των αλύτρωτων περιοχών (Μακεδονικό και Ηπειρωτικό αγώνα, Βαλκανικούς Πολέμους, Μικρασιατικό πόλεμο) ως το Δεύτερο Παγκόσμιο πόλεμο (Αλβανία, Μάχη της Κρήτης, Αντίσταση), τον Κυπριακό Αγώνα κατά της αγγλοκρατίας (1955-59), τη Δικτατορία του ‘67, την τουρκική εισβολή στη Κύπρο, το πρόβλημα των ξένων Βάσεων, την ελληνοτουρκική κρίση στο Αιγαίο.

Για την Αντίσταση:

**- Χριστέ μου, πώς μ’ αρέσουνε του Ψηλορείτη οι στράτες,**

**απού τσι πορπατούσανε την Κατοχή οι γι-αντάρτες.**

**- Τίμιε Σταυρωμένε μου, πού ‘ταν δική σου μέρα**

**και γιάντα δεν την έκοβγες του Γερμανού τη χέρα!**

Για την Κύπρο:

**- Η Κύπρος είν’ Ελληνική, πολιτογραφημένη**

**και είναι κρίμα απ’ το Θιό να μένει σκλαβωμένη.**

Για τις ξένες Βάσεις:

**- Παντέρμη Κρήτη, που ‘σουνε δασκάλα των αρμάτω**

**κι εδά ‘σαι χεροπόδαρα δεμένη από το ΝΑΤΟ**.

Για την Αμερικανοσοβιετική κρίση του 1963:

**- Ο Κρούτσεφ και ο Κένεντυ ένα σκοινί κρατούνε**

**μ’ αν το τσιτώσουν και κοπεί, κι οι δυο θα γκρεμιστούνε**.

Για τη χούντα:

**- Τσι χουντικούς βασανιστές δεν πρέπει να τα’ αφήσουν,**

**μον’ πρέπει για παράδειγμα στον τοίχο να τσι στήσουν.**

Για το ηρωικό ήθος του τόπου:

**- Η Κρήτη έχει διαφορά απ’ ούλους τσ’ άλλους τόπους,**

**Γιατ’ έχει αντάρτισσα καρδιά και κουζουλούς αθρώπους**.

β) Σχετικές και κάποτε δυσδιάκριτες από τις ιστορικές είναι οι πολι­τικές μαντινάδες, που συχνά έχουν σατιρικό χαρακτήρα. Τέτοιες μαντινάδες έχομε από τον καιρό του Διχασμού σε μοναρχικούς και βενιζελικούς, ως την εποχή της παγκοσμιοποίησης:

**- Κι εσύ, λαέ, που ψήφισες το Γούναρη και Ράλλη,**

**πήγαινε δά να πολεμάς το Μουσταφά Κεμάλη.**

**- Και άν το πει ο Λευτέρη μας, στον πόλεμο θα πάμε·**

**και αν το πει ο βασιλιάς εις το βουνό θα πάμε.**

 γ) Εξέλιξη μιας παραδοσιακής θεματικής κατηγορίας, που είχε στόχο να κολακέψει τον τοπικό πατριωτισμό (έπαινος χωριών και περιοχών), αποτελούν οι "τουριστικές μαντινάδες", που καλλιέργησαν οι λυράρηδες των αστικών κέντρων και οι οποίες είναι προσαρμοσμένες στη λογική της διαφήμισης (αναφορά σε αξιοθέατα, τουριστικά κέντρα και τοπικά προϊόντα):

**- Τση Σαμαριάς το πέρασμα και τ’ Ομαλού τα μέρη**

**αυτά τα δυο όποιος δε δει, την Κρήτη δεν την ξέρει.**

**- Αν τρώτε λάδι κρητικό, πού ‘ναι χωρίς οξέα,**

**τα όργανα σας γενικώς θα λειτουργούν ωραία.**

**- Νά ‘μουν γεράκι στα Σφακιά κι αϊτός στον Ψηλορείτη,**

**αγρίμι στα φαράγγια σου, να σε χορταίνω, Κρήτη.**

 Προέκταση αυτής της κατηγορίας είναι οι μαντινάδες που χαράσσονται πάνω στα κρητικά μαχαίρια που προορίζονται για την τουριστική αγορά

**Είμαι μαχαίρι κρητικό, όπλο τιμής κι αντρείας,**

**μα είμαι και ενθύμιο παντοτεινής φιλίας.**

 Η φόρμα της μαντινάδας φαίνεται να ξαναπαίρνει, στην εποχή μας, τη λειτουργία που είχε στην παραδοσιακή κοινωνία, ως καθολικού εκφραστικού μέσου, που - εκφράζοντας μια παιγνιώδη διάθεση - υποκαθιστά κάθε μορφή επικοινωνιακού λόγου.

δ) Μια από τις πιο ενδιαφέρουσες κατηγορίες είναι οι μαντινάδες που σατιρίζουν γεγονότα της επικαιρότητας, νέες μόδες, νέα ήθη, εντυπωσιακές κατακτήσεις της σύγχρονης επιστήμης και τεχνολογίας, οι οποίες τροφοδο­τούν συμπεριφορές "ανοίκειες" ή αντίθετες προς το αξιακό σύστημα του τοπικού πολιτισμού. Απέναντι σε τέτοια φαινόμενα, ο λαός της Κρήτης αντιδρά με αξιοθαύμαστη πνευματική εγρήγορση, ασκώντας με το καταλυτικό του χιούμορ, μια ενεργή και αδιάλειπτη πολιτισμική αντίσταση:

**- Ετροζαθήκαν τα οζά και μπήκανε τη Χώρα**

**και πίνουνε καφέ φραπέ και λάιτ κόκα-κόλα.**

**- Θέ μου, λιγάκι αν ευκαιρείς, γράψε μου σε μιαν κόλλα**

**ίντά ‘ναι πιο χωνευτικό, σπράιτ ή κόκα-κόλα;**

**- Μη βάλεις υπολογιστή οφέτος στο μιτάτο,**

**γιατί ‘ν’ η ογρασιά πολλή και το Ιντερνέτ χαλά το.**

Τέτοιου είδους αντιδράσεις δείχνουν ένα λαό περήφανο και αυτάρκη, που πιστεύει στις αξίες του, που δεν "ξιπάζεται" με τα προϊόντα της καταναλωτικής κοινωνίας. Απέναντι στον οδοστρωτήρα της παγκοσμιοποίησης, έχει μια αίσθηση αυτοπεποίθησης και υπεροχής, που εκδηλώνεται με την εύθυμη διάθεση και την ευρηματική σάτιρα. Και δείχνει με τον πιο εύγλωττο τρόπο ότι είναι έτοιμος και ικανός, παίζοντας και διασκεδάζοντας, να υπερασπισθεί την πολιτισμική του ταυτότητα και ιδιοπροσωπία. Παράλληλα δείχνει και κάτι άλλο· ότι η μαντινάδα εκφράζει με έναν τρόπο άμεσο και αξιόπιστο, το ήθος του κρητικού λαού.

Η παράδοση εξακολουθεί να επιβιώνει μέσα από τη δημιουργία νέων μαντινάδων, που εκφράζουν νέα ήθη και έθιμα αλλά ακολουθούν ίδιες τεχνικές.

ΟΙ ΜΑΘΗΤΕΣ ΤΟΥ 2ΟΥ ΕΠΑ.Λ ΕΚΦΡΑΖΟΝΤΑΙ ΜΕΣΑ ΑΠΟ ΜΑΝΤΙΝΑΔΕΣ

Στην κάψα του καλοκαιριού

που χάνομαι και σβήνω

αυτή μου κουβαλεί νερό

θαλασσινό και πίνω

Φίλο δεν κάνω όποιον δω

να μου χαμογελάσει

α δεν τον έχω σε χαρές

και λύπες δοκιμάσει

Ο βασιλιάς των λουλουδιών

λένε πως είναι ο κρίνος

μα στη δική σου ομορφιά

μαραίνεται και κείνος

Ποιος θα τα δει τα μάθια σου

και δε θα ταξιδέψει

σε μέρη τόσο μαγικά

που φτάνει μόνο η σκέψη

Θε μου και πώς δεν το μπορώ

να το εξωτερικεύσω

αυτό που νιώθω π’ αγαπώ

σε σένα να το πέμψω

Άλλοι διπλώνουν τα φτερά

στην πρώτη ψιχαλίδα

και άλλοι δεν έχουν και πετούν

μόνο με την ελπίδα

Κατέχω πως τσι αστραπές

τόσο πολύ φοβάσαι

μα θα τσι κάνω να σιωπούν

τα βράδια να κοιμάσαι

Σαράντα να ΄χα ΄πιλογές

θα διάλεγα το ένα

το πιο μορφο χαμόγελο

που το θωρώ σε σένα

Σ’ ένα δεντρό ίσια κλαδιά

δυο –τρία βρίσκεις μέσα

ετσά σπανίζουν στη ζωή

άντρες που έχουν μπέσα

Το καθαρότερο νερό

της γης είναι το δάκρυ

γιατ’ είν’ απόσταγμα ψυχής

στων αμαθιών την άκρη

Η μοναξιά πολλές φορές

τη σκέψη ξεκουράζει

κι είναι φορές που γίνεται

μαχαίρι και με σφάζει

Ήθελα να’ χα δύναμη

τον κόσμο να γκρεμίσω

κι έναν καινούργιο τσ’ ανθρωπιάς

και τσι τιμής να χτίσω